《曲龙山歌》
唐代·顾况

曲龙丈人冠藕花，其颜色映光明砂。玉绳金枝有通籍，

五岳三山如一家。遥指丛霄沓灵岛，岛中晔晔无凡草。

九仙傲倪折五芝，翠凤白麟回异道。石台石镜月长明，

石洞石桥连上清。人间妻子见不识，拍云挥手升天行。

摩天截汉何潇洒，四石五云更上下。下方小兆更拜焉，

愿得骑云作车马。

子欲居九夷，乘桴浮于海。圣人之意有所在，

曲龙何在在海中。石室玉堂窅玲珑，其下琛怪之所产，

其上灵栖复无限。无风浪顶高屋脊，有风天晴翻海眼。

愿逐刚风骑吏旋，起居按摩参寥天。凤凰颊骨流珠佩，

孔雀尾毛张翠盖。下看人界等虫沙，夜宿层城阿母家。

作者简介：顾况（生卒年不详），字逋翁，号华阳真逸（一说华阳真隐）。晚年自号悲翁，汉族，唐朝海盐人，（今在浙江海宁境内）人。唐代诗人、画家、鉴赏家。他一生官位不高，曾任著作郎，因作诗嘲讽得罪权贵，贬饶州司户参军。晚年隐居茅山，有《华阳集》行世。